钦定古今图书集成/明伦汇编/氏族典/第112卷 > 崔植
## 钦定古今图书集成/明伦汇编/氏族典/第112卷 > 崔植

按《唐书崔祐甫传》：“植字公修，祐甫弟婴甫子也。祐甫
卒，帝召植，使即丧次终服，补弘文生。与郑覃同时为
补阙，皆贤宰相。后每朝廷有得失，两人者更疏论执，
誉望蔚然。元和中为给事中，长庆初，拜中书侍郎，同
中书门下平章事。时朝廷悉收河朔三镇，而刘总又
以幽蓟七州献诸朝，且惧部将构乱，乃先籍豪锐不”
检者送京师，而朱克融在籍中。植与杜元颖不知兵，
谓“藩镇且平，不复料天下安危事”，而克融等羇旅塞
踬，愿得官自效，日诉于前，皆抑不与。及遣张弘靖赴
镇，纵克融等北还。不数月，克融乱，复失河朔矣。天下
尤之，植内惭，罢为刑部尚书，旋授岳、鄂观察使。未几，
迁岭南节度使。还，拜户部尚书。终华州刺史。